Halfdan Hegtun

**Halfdan Anthony Hegtun** (1918–2012) var en norsk historiker, filolog, journalist, forfatter, politiker og kringkastingsmann. 

Han arbeidet for BBC 1948–1949, og gikk deretter over til NRK, hvor han senere ble programdirektør for NRK radio (1973–1981). Han var stortingsrepresentant for Akershus i to perioder 1965–73.

## Liv og virke
### Bakgrunn
Halfdan Hegtun ble cand.mag. i 1941, og i 1946 ble han cand.philol. med hovedfag i historie. I fagkretsen hadde han også norsk og engelsk. 
#### BBC
Fra 1946 til 1948 arbeidet han som lektor ved Hegdehaugen skole, og deretter var han ansatt ved BBCs norske avdeling i London 1948–1949. 
#### NRK
Da Hegtun i 1949 kom tilbake fra London, begynte han som programsekretær i NRKs dagsnytt- og aktualitetsavdeling. I 1956 ble han ansatt som redaksjonssekretær i NRKs utenriksavdeling.

Gjennom sine mange år i NRK ble Hegtun kjent for både reisereportasjer og sportsjournalistikk, men også som humorist.

Som sportsjournalist i NRK rapporterte han fra OL i Melbourne i 1956, hvor han rapporterte på kortbølgeradio om Norges første OL-gull i friidrett på 36 år. Prestasjonen i Melbourne var Egil Danielsens gullmedalje i spydkast. Hegtun kommenterte også under 800 m-konkurransen i samme OL, der Audun Boysen tok bronsemedalje.

Under Vinter-OL 1952 i Oslo kommenterte Hegtun alpine øvelser sammen med Jakob Vaage, og langrenns- og skihoppøvelser sammen med Rolf Kirkvaag.

### «Even Brattbakken»
På 1950-tallet skapte Hegtun en rollefigur for det direktesendte radioprogrammet *[[Rundtomkring (radioprogram)|Rundtomkring]]* som han døpte «Even Brattbakken». Som Brattbakken opptrådte han deretter hyppig i radio ved siden av sitt «egentlige» arbeid i NRK, og senere ble figuren også brukt i underholdningsinnslag på TV. Brattbakken ble en kjent og populær figur rundt om i Norge med sin brede totendialekt og sine særegne betraktninger om stort og smått både lokalt og globalt.

I det norske oppslagsverket *[[Kringla Heimsins (leksikon)|Kringla Heimsins]]* (1958) omtales Hegtuns arbeid i NRK slik: «Hegtun er meget allsidig i sitt programarbeid, hans reisereportasjer, sportsreportasjer, og ikke minst hans humørfylte "Even Brattbakken", har vunnet anerkjennelse i vide kretser.»  Hegtun tok også oppdrag som «Even Brattbakken» utenom sitt virke i NRK, som frilansunderholder blant annet ved jubileer og festmiddager. Han utga dessuten to bøker under pseudonymet «Even Brattbakken».
### Politiker
Hegtun ble innvalgt på Stortinget for partiet Venstre i 1965. Etter Venstres opprivende årsmøte på Røros i 1972 i forbindelse med striden om EF-avstemningen, fulgte Hegtun Røiseland-fraksjonen og var med på å stifte Det Nye Folkepartiet, som senere skiftet navn til Det Liberale Folkepartiet (DLF). Hegtun satt på Stortinget sammenhengende i perioden 1965–1973; fra 1972 som representant for DLF. Han gikk senere tilbake til Venstre, og representerte partiet i kommunestyret i Bærum.
## Bibliografi
Opp gjennom årene utga Hegtun en rekke bøker; emnene spente fra sport via verdenspolitikk og historie til humoristisk «hverdagsfilosofi» ført i pennen av hans alter ego Even Brattbakken.
* 1952: *Norsk fotballs historie*
* 1960: *Streiftog i vår tid* – medforfatter: Bjarne Gran; boken bygget på en programserie som de to hadde laget for NRK, med premierevisning vinteren 1958/1959 
* 1962: *Fra Toten og andre verdensdeler*
* 1963: *Ti år uten Stalin* – medforfatter: Jahn Otto Johansen
* 1964: *Slik je ser det* – under pseudonymet Even Brattbakken
* 1984: *Rundt fabrikken* – erindringsbok som bygget på Hegtuns radiokåserier om oppveksten på industristedet Raufoss
* 1987: *I kvældssola* – under pseudonymet Even Brattbakken
* 1990: *Kampen for fred : Europa 1945–90*
* 1991: *NATO og fiendebildet som brast*
* 2006: *Ti liv og 200 års norgeshistorie*

## Kongens fortjenstmedalje
Hegtun ble tildelt Kongens fortjenstmedalje i gull den 2. februar 2010.

Halfdan Hegtun giftet seg i 1948 med Ellen Mustad (født i 1927). Han var derfor svigersønn av Sigbjørn Mustad, som var stortingsrepresentant fra 1937 til 1945.

Ellen og Halfdan Hegtun var foreldre til journalisten og forfatteren Halvor Hegtun.

## Referanser


## Eksterne lenker
* 
* 
*